b"\n_START_ARTICLE_\nJohn Dee\n_START_SECTION_\nTidlig liv\n_START_PARAGRAPH_\nDee ble f\xc3\xb8dt i Tower Ward i London i en walisisk familie. Han var det eneste barnet til foreldrene, Rowland, en manufakturhandler og hoffmann, og Joan, datter av William Wild._NEWLINE_Dee gikk p\xc3\xa5 den katolske skolen i Chelmsford fra 1535 (i dag King Edward VI Grammar School), og deretter fra november 1542 til 1546 p\xc3\xa5 St John's College ved University of Cambridge._NEWLINE_At Dee var en lysende begavelse ble snart forst\xc3\xa5tt, og han ble gjort til medlem av Trinity College ved samme universitet, hvor han med smarte sceneeffekter satte opp en teaterproduksjon av Aristofanes' Freden, noe som ga ham et omd\xc3\xb8mme som en tryllekunstner, som han hadde livet ut. P\xc3\xa5 slutten av 1540- og begynnelsen av 1550-tallet reiste han rundt i Europa, studerte ved Leuven i dagens Belgia (1548) og i Brussel, og foreleste ved Sorbonne i Paris om Euklid. Han studerte med matematikeren og instrumentmakeren Gemma Frisius, ble en n\xc3\xa6r venn av kartografen Gerhard Mercator, og kom tilbake til England med en viktig samling matematiske og astronomiske instrumenter. I 1552 m\xc3\xb8tte han Girolamo Cardano i London, en italiensk lege, astrolog og hasardspiller. Sammen unders\xc3\xb8kte de muligheten for perpetuum mobile, en evighetsmaskin, foruten ogs\xc3\xa5 en edelstein som det var sagt hadde magiske egenskaper._NEWLINE_Som rektor ved Upton-upon-Severn i Worcestershire fra 1553 ble han tilbudt et lektorat i matematikk ved University of Oxford i 1554, som han avslo, da han var opptatt av sine skriverier, og muligens h\xc3\xa5pet p\xc3\xa5 \xc3\xa5 f\xc3\xa5 en bedre posisjon ved det kongelige hoff._NEWLINE_I 1555 ble Dee medlem av Worshipful Company of Mercers (et handelsselskap), slik hans far hadde v\xc3\xa6rt ved selskapets system av fedrenearv._NEWLINE_Det samme \xc3\xa5ret, 1555, ble han arrestert og anklaget for \xc2\xabkalkulering\xc2\xbb ved \xc3\xa5 ha stilt horoskopene til dronning Maria I av England og prinsesse Elisabeth. Disse anklagene ble utvidet til forr\xc3\xa6deri mot dronningen._NEWLINE_Dee ble stilt for Stjernekammeret, en engelsk overdomstol, og forsvarte seg med hell, men ble oversendt til den katolske biskop Edmund Bonner for religi\xc3\xb8s unders\xc3\xb8kelse. Hans sterke og livslange hang til hemmeligheter forverret kanskje hans egen sak, og denne episoden var den mest dramatiske i en rekke angrep og baktalelser som plaget Dee gjennom hele hans liv. Likevel klarte han \xc3\xa5 forsvare seg, og ble faktisk snart n\xc3\xa6rt tilknyttet Bonner._NEWLINE_Dee klarte \xc3\xa5 f\xc3\xa5 tilgang til dronning Maria, og presenterte i 1556 en visjon\xc3\xa6r plan for bevaring av gamle b\xc3\xb8ker, manuskripter og nedtegnelser ved \xc3\xa5 opprette et nasjonalt bibliotek, men hans forslag ble ikke vedtatt._NEWLINE_Isteden utvidet han sitt personlige bibliotek i sitt hus i Mortlake, og utrettelig skaffet han seg b\xc3\xb8ker og manuskripter i England og i Europa. Dees bibliotek ble det st\xc3\xb8rste i England utenfor universitetene, og tiltrakk seg mange l\xc3\xa6rde._NEWLINE_Da Elisabeth kom p\xc3\xa5 tronen i 1558 ble Dee etter hvert hennes betrodde r\xc3\xa5dgiver i astrologiske og vitenskapelige emner, og han valgte selv datoen for hennes kroningsdag._NEWLINE_Fra 1550-tallet og ut 1570-tallet fungerte han som r\xc3\xa5dgiver for Englands oppdagelsesreisende ved \xc3\xa5 gi teknisk assistanse i navigasjon, og ideologisk st\xc3\xb8tte i \xc3\xa5 opprette begrepet \xc2\xabdet britiske imperiet\xc2\xbb, et begrep han var den f\xc3\xb8rste til \xc3\xa5 benytte._NEWLINE_Dee skrev et brev til William Cecil, 1. baron Burghley, en av dronningens n\xc3\xa6rmeste r\xc3\xa5dgivere, i oktober 1574 hvor han s\xc3\xb8kte om underst\xc3\xb8ttelse. Han hevdet \xc3\xa5 ha okkult kunnskap om skatter i Welsh Marches, de walisiske grenseomr\xc3\xa5dene, og om verdifulle, gamle manuskripter oppbevart ved Wigmore Castle, vel vitende om at William Cecil kom fra dette omr\xc3\xa5det._NEWLINE_I 1577 publiserte Dee boken General and Rare Memorials pertayning to the Perfect Arte of Navigation, et verk som streket opp hans visjon om et sj\xc3\xb8fartsimperium, og forsikret om Englands territoriale krav p\xc3\xa5 Den nye verden. Dee ble kjent med Humphrey Gilbert, og sto ogs\xc3\xa5 n\xc3\xa6r poeten Philip Sidney og hans omgangskrets._NEWLINE_I 1564 skrev Dee det hermetiske og okkulte verket Monas Hieroglyphica (\xc2\xabDe hieroglyfiske monade\xc2\xbb),_NEWLINE_en omfattende (kristen) kabbalistisk fortolkning av et ideogram (se bilde) som han hadde designet selv, og som han mente uttrykte en mystisk enhet for all skapelse. Han reiste til Ungarn for personlig \xc3\xa5 presentere en kopi av boken til keiser Maximilian II av Det tysk-romerske rike. Dette verket var h\xc3\xb8yt verdsatt av mange av Dees samtidige, men da den muntlige tradisjonen ved hans milj\xc3\xb8 etter hvert forsvant, har det blitt vanskelig \xc3\xa5 forst\xc3\xa5 boken i dag._NEWLINE_Han skrev ogs\xc3\xa5 et \xc2\xabmatematisk forord\xc2\xbb til Henry Billingsleys engelske oversettelse av Euklids Elementer i 1570, hvor han argumenterte for matematikkens sentrale betydning, og skisserte matematikkens innflytelse p\xc3\xa5 andre vitenskapsfag og kunstarter._NEWLINE_Det var utsett for et publikum utenfor universitetene, og kom til \xc3\xa5 bli det av Dees verk som ble mest trykt og lest, og fikk st\xc3\xb8rst innflytelse.\n_START_SECTION_\nSenere liv\n_START_PARAGRAPH_\nI den siste delen av sitt liv var Dee hovedsakelig opptatt av fantastiske og spekulative studier. Tidlig p\xc3\xa5 1580-tallet var han blitt voksende misforn\xc3\xb8yd med sin framgang i l\xc3\xa6re naturens hemmeligheter og med sin egen manglende innflytelse og anerkjennelse. Han begynte \xc3\xa5 vende seg mot det overnaturlige i det h\xc3\xa5p om \xc3\xa5 skaffe seg kunnskap. S\xc3\xa6rlig s\xc3\xb8kte han \xc3\xa5 kontakte engler gjennom bruken av krystallkule eller sp\xc3\xa5domskule som skulle fungere som mellomledd og formidler mellom ham selv og englene. _NEWLINE_Dees f\xc3\xb8rste fors\xc3\xb8k var ikke s\xc3\xa6rlig tilfredsstillende, men i 1582 m\xc3\xb8tte han Edward Kelley (som den gang gikk under navnet Edward Talbot), som imponerte ham stort for sine kunnskaper. Kelley var en waliser og tidligere kriminell som i ettertiden har blitt sett p\xc3\xa5 som en alkymist-sjarlatan. Dee lot seg overtale til \xc3\xa5 ansette Kelley og henga seg helt og holdent til unders\xc3\xb8kelser av det overnaturlige. Disse \xc2\xabspirituelle konferansene\xc2\xbb eller \xc2\xabhandlingene\xc2\xbb var utf\xc3\xb8rt i en atmosf\xc3\xa6re av intens kristen hengivenhet, og ble alltid gjort etter perioder av renselse, b\xc3\xb8nn og faste. Dee var overbevist om de fordeler som de kunne skaffe menneskeheten. Kelleys motiver er vanskeligere \xc3\xa5 fastsette. En del har konkludert med at han handlet med fullstendig kynisme, men selvbedrag er heller ikke utelukket. Dee fastholdt at englene m\xc3\xb8ysommelig dikterte flere b\xc3\xb8ker for ham p\xc3\xa5 denne m\xc3\xa5ten, og da i et eget engelspr\xc3\xa5k, som Dee kalte for \xc2\xabenokiansk spr\xc3\xa5k\xc2\xbb._NEWLINE_I 1583 bes\xc3\xb8kte Dee den polske adelsmannen Albert \xc5\x81aski som inviterte Dee til \xc3\xa5 f\xc3\xb8lge ham p\xc3\xa5 reise tilbake til Polen. Etter tilsynelatende \xc3\xa5 ha konsultert englene ble Dee overtalt til \xc3\xa5 bli med. Sammen med Kelley og deres familier reiste de til kontinentet i september 1583, men deretter viste det seg at \xc5\x81aski var konkurs og lite velsett i sitt hjemland. Dee og Kelley begynte et nomadeliv i Sentral-Europa, men de fortsatte med sine \xc3\xa5ndelige konferanser som Dee nedtegnet omhyggelig. Han fikk audiens hos keiser Rudolf II av Det tysk-romerske rike i borgen i Praha og hos kong Stefan B\xc3\xa1thory av Polen, og fors\xc3\xb8kte \xc3\xa5 overbevise dem om betydningen av \xc3\xa5 kommunisere med englene. Hans m\xc3\xb8te med den polske kongen skjedde i det kongelige slott i Niepo\xc5\x82omice i n\xc3\xa6rheten av Krak\xc3\xb3w, den gang hovedstaden i Polen. Dette ble senere analysert av polske historikere som Ryszard Zieli\xc5\x84ski, Roman \xc5\xbbelewski, og Roman Bugaj, og forfatteren Waldemar \xc5\x81ysiak. Mens de generelt anerkjente ham som en mann med store kunnskaper, pekte de ogs\xc3\xa5 p\xc3\xa5 hans forbindelser til hoffet til dronning Elisabeth I av England, skj\xc3\xb8nt p\xc3\xa5 dette tidspunkt var Dee uten st\xc3\xb8rre innflytelse i England, men mente at m\xc3\xb8tet kunne ha skjulte politiske hensikter. Den polske konge var en trofast katolikk mens den engelske dronning ble framstilt som en farlig protestantisk kjetter av den katolske kirke. Kong Stefan B\xc3\xa1thory var ogs\xc3\xa5 meget forsiktig med alt overnaturlige, og Dee understreket derfor at alle profetiske avsl\xc3\xb8ringer ble endelige med misjonen til Jesus Kristus, og at han ville ikke delta i noe som gikk imot l\xc3\xa6ren til den katolske kirke. _NEWLINE_I l\xc3\xb8pet av en spirituell konferanse i kongeriket B\xc3\xb6hmen i 1587 opplyste Kelley til Dee at han hadde r\xc3\xa5df\xc3\xb8rt seg med englene, og at erkeengelen Uriel hadde beordret at de skulle dele alt, inkludert hverandres hustruer. Kelley var p\xc3\xa5 denne tiden blitt en prominent alkymist og mer ettertraktet enn Dee, og det har v\xc3\xa6rt spekulert om at forslaget var en m\xc3\xa5te \xc3\xa5 f\xc3\xa5 avsluttet deres spirituelle konferanser ettersom det var Kelley som hovedsakelig skaffet dem inntekter. Samtidig var hans egen hustru \xc2\xabstygg og gretten, og Dees var tiltalende og trivelig\xc2\xbb. Denne ordren fra engelen gjorde Dee fortvilet, men han tvilte ikke p\xc3\xa5 at det var sant og tilsynelatende lot han Kelley gjennomf\xc3\xb8re det han ville med hans hustru. Opplegget var \xc3\xa5penbart ikke tilfredsstillende, og de avsluttet de spirituelle konferansene kort tid etter. Dee og hans familie reiste tilbake til England i 1589 og s\xc3\xa5 aldri Kelley igjen.\n_START_SECTION_\nDe siste \xc3\xa5rene\n_START_PARAGRAPH_\nDa Dee kom tilbake til Mortlake etter seks \xc3\xa5r fant han sitt bibliotek i ruiner, og mange av han kostbare b\xc3\xb8ker og instrumenter var blitt stj\xc3\xa5let. Han ba om st\xc3\xb8tte fra dronningen som til sist gjorde ham til bestyrer av Christ's College i Manchester i 1595. Dette tidligere prestel\xc3\xa6restedet hadde blitt reetablert som en protestantisk institusjon ved kongelig charter i 1578. Imidlertid hadde han liten kontroll over l\xc3\xa6restedets medlemmer som foraktet eller holdt ham for narr. I begynnelsen av hans tjenestetid ble han konsultert ang\xc3\xa5ende at syv barn tilsynelatende var blitt besatt av djevelen, men han fant selv liten interesse i saken, men lot de involverte konsultere hans fortsatt omfattende bibliotek._NEWLINE_Han forlot Manchester i 1605 for \xc3\xa5 kunne reise til London, men han forble bestyrer i Manchester, om enn i navnet, fram til sin d\xc3\xb8d. P\xc3\xa5 denne tiden var dronning Elisabeth d\xc3\xb8d, og den nye konge, Jakob I av England (Charles James, 1566\xe2\x80\x931625). Kongen er regnet som en av de mest intellektuelle som har sittet p\xc3\xa5 den engelske trone. Under ham blomstret britisk kultur og vitenskap. Han var selv en l\xc3\xa6rd og skrev flere verker, som blant annet Daemonologie (1597) og Basilikon Doron (1599), og som en renessansekonge hadde han liten interesse for alkymister og sjarlataner som hevdet \xc3\xa5 kommunisere med det overnaturlige. Dee m\xc3\xb8tte s\xc3\xa5ledes ingen forst\xc3\xa5else ved hoffet og tilbrakte sin siste \xc3\xa5r i fattigdom ved Mortlake, tvunget til \xc3\xa5 selge alle sine eiendeler for \xc3\xa5 underst\xc3\xb8tte seg selv og sin datter Katherine som pleiet og s\xc3\xb8rget for ham til hans d\xc3\xb8d. Han d\xc3\xb8de i Mortlake i slutten av 1608 eller tidlig 1609 i en alder av 82 \xc3\xa5r gammel. Det finnes ikke lenger noen bevarte nedtegnelser av den n\xc3\xb8yaktige datoen da b\xc3\xa5de nedtegnelsene i sognekirken som hans gravstein har g\xc3\xa5tt tapt.\n_START_SECTION_\nPersonlig liv\n_START_PARAGRAPH_\nDee var gift to ganger og hadde \xc3\xa5tte barn. Detaljer fra hans f\xc3\xb8rste ekteskap er skissemessig, men det er sannsynlig \xc3\xa5 ha vart fra 1565 og til hans hustrus d\xc3\xb8d en gang rundt 1576. Fra 1577 til 1601 skrev Dee en meget detaljert og omstendelig dagbok. I 1578 giftet han seg med den 23 \xc3\xa5r gamle Jane Fromond da han selv var 51 \xc3\xa5r gammel. Hun var den hustru som Kelley krevde \xc3\xa5 dele tilgang til, og skj\xc3\xb8nt Dee aksepterte det for en stund, ble det ogs\xc3\xa5 grunnen til at de to mennene skilte lag. Jane d\xc3\xb8de under pesten i Manchester og ble gravlagt i mars 1604, sammen med en rekke av deres barn. Det er kjent at s\xc3\xb8nnen Theodore d\xc3\xb8de i Manchester, men ingen nedtegnelser eksisterer for hans d\xc3\xb8tre Madinia, Frances og Margaret etter denne tiden. Dee hadde p\xc3\xa5 denne tiden sluttet \xc3\xa5 f\xc3\xb8re dagbok. Han eldste s\xc3\xb8nn var Arthur Dee, som Dee skrev brev om til hans rektor ved skolen i Westminster og som reflekterte de bekymringer som foreldre av kostskolebarn har i hvert \xc3\xa5rhundre. Arthur vokste opp og ble en lege, f\xc3\xb8rst i Manchester og deretter i London, men pr\xc3\xb8vde seg ogs\xc3\xa5 som alkymist og forfatter av skrifter som reflekterte spekulasjoner langs hermetismens tanker._NEWLINE_Den n\xc3\xa6r samtidige historikeren og biografen John Aubrey (d\xc3\xb8d 1697) har gitt f\xc3\xb8lgende beskrivelse av John Dee: \xc2\xabHan var h\xc3\xb8y og slank. Han bar en drakt som en kunstnerk\xc3\xa5pe, med hengende ermer og en slisse\xe2\x80\xa6 Han meget lys, sangvinsk hudfarge\xe2\x80\xa6 et langt skjegg hvitt som melk. En meget flott mann.\xc2\xbb\n_START_SECTION_\nTanker\n_START_PARAGRAPH_\nDee var en meget from kristen, men hans forst\xc3\xa5else av kristendommen var dypt p\xc3\xa5virket av tanker fra hermetismen og nyplatonisme, inkludert matematisk mystikk fra Pythagoras som ble unders\xc3\xb8kt i renessansen. Han trodde p\xc3\xa5 at tall var grunnlaget for alle ting og n\xc3\xb8kkelen til kunnskap, at Guds skapelse var en tildelning av tall. Hermetismen var en synkretistiske \xc3\xa5ndsretning som fant sitt fremste litter\xc3\xa6re uttrykk i det antikke manuskriptet Corpus Hermeticum som forfektet et hovedsakelig nyplatonsk verdensbilde, farget med innslag fra flere religioner, magi og folketro. Fra denne trakk han troen p\xc3\xa5 at mennesket hadde muligheten for guddommelig kraft og han trodde at denne kraften kunne bli ut\xc3\xb8vd via matematikken. Hans kabbalaistiske engelmagi (som var preget av numerologi) og hans verker om praktisk matematikk (eksempelvis navigasjon) var ganske enkelt oppstemte og verdslige ytterpunkter av det samme spektrum, og ikke som den saklige, praktiske aktivitetene slik som de vil bli oppfattet i dag. Hans ytterste m\xc3\xa5l var bidra til en forent verdensreligion ved \xc3\xa5 forene de katolske og protestantiske kirker, og gjenvinne den rene teologi fra oldtiden.\n_START_SECTION_\nTalsmann for engelsk ekspansjon\n_START_PARAGRAPH_\nFra 1570 var Dee talsmann for en politikk som s\xc3\xb8kte politisk og \xc3\xb8konomisk befestning av England og imperialistisk ekspansjon til Den nye verden. I sitt manuskript Brytannicae reipublicae synopsis (1570) streket han opp samtidens elisabethanske rike og var opptatt av handel, etikk og nasjonal styrke._NEWLINE_Hans ideologiske utgivelse fra 1576, General and rare memorials pertayning to the Perfect Arte of Navigation, var det f\xc3\xb8rste bindet i en uferdig serie planlagt \xc3\xa5 forfekte framveksten av den engelske rikes ekspansjon. I en meget symbolladet forsats inkluderte Dee en Britannia-figur som knelte ved kysten og b\xc3\xb8nnfalt dronning Elisabeth om \xc3\xa5 beskytte hennes rike ved \xc3\xa5 styrke marinen. Dee benyttet seg ogs\xc3\xa5 av  Geoffrey of Monmouths pseudohistoriske inkludering av Irland i kong Arthurs erobringer for \xc3\xa5 argumentere at Arthur hadde etablert et \xc2\xabbritisk imperium\xc2\xbb utenlands. Han argumenterte dessuten for at England m\xc3\xa5tte nyttegj\xc3\xb8re seg nye landomr\xc3\xa5der via kolonisering og at denne visjonen kunne bli virkelig via overlegenhet til havs. Dee har blitt kreditert med \xc3\xa5 gitt begrepet Det britiske imperiet, imidlertid har Humphrey Llwyd ogs\xc3\xa5 blitt kreditert for \xc3\xa5 ha v\xc3\xa6rt den f\xc3\xb8rste til benytte dette begrepet i hans Commentarioli Britannicae Descriptionis Fragmentum, utgitt \xc3\xa5tte \xc3\xa5r tidligere i 1568._NEWLINE_Dee innstilte et formelt krav p\xc3\xa5 Nord-Amerika p\xc3\xa5 vegne av England p\xc3\xa5 baksiden av et kart tegnet i 1577\xe2\x80\x931580; han noterte Circa 1494 Mr Robert Thorn his father, and Mr Eliot of Bristow, discovered Newfound Land. I hans Title Royal av 1580 diktet han opp at Madog ab Owain Gwynedd hadde oppdaget Amerika, hvilket var Dees hensikt \xc3\xa5 benytte som bevis for at England hadde et sterkere krav p\xc3\xa5 Den nye verden enn hva Spania hadde. I tillegg forsikret han at Brutus av britene og kong Arthur foruten ogs\xc3\xa5 Madog hadde erobret landomr\xc3\xa5der i Nord- og S\xc3\xb8r-Amerika, og at derfor hadde deres arving, dronning Elisabeth, et eksisterende eiendomskrav der.\n_START_SECTION_\nOmd\xc3\xb8mme og betydning\n_START_PARAGRAPH_\nOmtrent ti \xc3\xa5r etter Dees d\xc3\xb8d kj\xc3\xb8pte oldtidsinteresserte Robert Cotton land som omga Dees hus og begynte letingen etter papirer og gjenstander. Han oppdaget flere manuskripter, hovedsakelig nedtegnelser av Dees p\xc3\xa5st\xc3\xa5tte kommunikasjoner med engler. Cottons s\xc3\xb8nn ga disse manuskriptene videre til forskeren M\xc3\xa9ric Casaubon som utga dem i 1659 sammen med en introduksjon som var kritiske til forfatteren. Tittelen var A True & Faithful Relation of What passed for many Yeers between Dr. John Dee (A Mathematician of Great Fame in Q. Eliz. and King James their Reignes) and some spirits. Som den f\xc3\xb8rste offentlige avsl\xc3\xb8ringen av Dees spirituelle konferanser ble boken meget popul\xc3\xa6r og solgte raskt. Casaubon, som selv trodde p\xc3\xa5 at \xc3\xa5nder eksisterte, argumenterte i sin introduksjon at Dee fungerte som et uvillig redskap for onde \xc3\xa5nder da han mente at han kommuniserte med engler. Denne boken er hovedansvarlig, i det minste i to og et halv \xc3\xa5rhundre, for det bilde og oppfatning som har dannet seg om Dee som et fjols og bedratt fanatiker._NEWLINE_P\xc3\xa5 rundt samme tid som Casaubons True and Faithful Relation ble utgitt, hevdet et medlem av Rosenkorsordenen, et tysk esoterisk og hemmelig brorskap, at Dee var en av deres medlemmer. Det er dog tvilsomt at noen form Rosenkorsorden eksisterte p\xc3\xa5 Dees tid, og det er ingen bevis for at han noen gang tilh\xc3\xb8rte noen hemmelig brorskap. Dees rykte som en trollmann og de fargerike fortellingene om hans tilknytning til Edward Kelley har gjort ham til en tilsynelatende uimotst\xc3\xa5elig figur for fabeldikter, forfattere av skrekklitteratur og dagens magikere. Opphopingen av overdrivelser, falsk og ofte fantasifull informasjon om Dee har gjort fakta om hans liv uklart, skj\xc3\xb8nt de er ofte bemerkelsesverdig i seg selv._NEWLINE_En nyvurdering av Dees karakter og betydning begynte p\xc3\xa5 1900-tallet, hovedsakelig grunnet arbeidet til historikeren Frances Yates som hadde gitt et nytt fokus p\xc3\xa5 den rolle som magi og det magiske spilte i renessansen og utviklingen for moderne vitenskap. Som et resultat av den nyvurderingen er Dee i dag sett p\xc3\xa5 som en seri\xc3\xb8s forsker, som en av de mest l\xc3\xa6rde p\xc3\xa5 sin tid, men som et tidspunkt fortapet seg helt i det spekulative. Hans personlige bibliotek ved Mortlake var det st\xc3\xb8rste av sitt slag i England og betraktet som et av de fineste i Europa, kanskje kun overg\xc3\xa5tt av biblioteket til Jacques Auguste de Thou. Foruten \xc3\xa5 v\xc3\xa6re en astrologisk og vitenskapelig r\xc3\xa5dgiver for dronning Elisabeth og hennes hoff, var han ogs\xc3\xa5 en tidlig talsmann for koloniseringen av Amerika og visjon\xc3\xa6r for et britisk imperium som strakte seg over Atlanterhavet._NEWLINE_Dee fremmet navigasjon og kartografi som vitenskap. Han studerte n\xc3\xa6rt med Gerardus Mercator, og han eide en betydningsfull samling med kart, globuser og astronomiske instrumenter. Han utviklet selv nye instrumenter foruten ogs\xc3\xa5 s\xc3\xa6rskilte navigasjonsteknikker for \xc3\xa5 seile i polare str\xc3\xb8k. Dee fungerte som en r\xc3\xa5dgiver for engelske oppdagelsesreisende til havs, og valgte personlig rorgjengere og trente dem i navigasjon._NEWLINE_Dee trodde at matematikk (som han forsto mystisk) var sentralt for utviklingen av menneskelig l\xc3\xa6rling. Dees visjon av det sentrale i matematikken gjorde ham langt mer moderne enn Francis Bacon, skj\xc3\xb8nt en del forskere mener Bacon bevisst bagatelliserte matematikkens rolle i det anti-okkulte milj\xc3\xb8et under styret til kong Jakob I. Det b\xc3\xb8r bli merket at Dees forst\xc3\xa5else av matematikkens rolle er radikalt forskjellig fra dagens oppfatning. Dee fremme av matematikk utenfor det akademiske milj\xc3\xb8 var en varig praktisk gjerning. Hans Mathematical Preface til Euklides var ment \xc3\xa5 fremme studiet og anvendelsen av matematikk av de som var uten en akademisk utdannelse, og var meget popul\xc3\xa6rt og innflytelsesrikt blant \xc2\xabmekanikere\xc2\xbb, den nye framvoksende samfunnsklasse av tekniske h\xc3\xa5ndverkere og ingeni\xc3\xb8rer. Dees forord inkluderte demonstrasjoner av matematiske prinsipper som leserne kunne utf\xc3\xb8re p\xc3\xa5 egen h\xc3\xa5nd._NEWLINE_Dee var en venn av Tycho Brahe, den dansk vitenskapsmann som grunnla den moderne observerende astronomien, og han var kjent med arbeidet til Nikolaus Kopernikus. Mange av hans astronomiske kalkulasjoner var basert p\xc3\xa5 Kopernikus- antagelsene, men han forfektet aldri \xc3\xa5pent heliosentriske teori. Dee benyttet den kopernikanske teori til problemet med kalenderreformen, men hans anbefalinger ble dog ikke akseptert av politiske grunner._NEWLINE_Dee har ofte blitt assosiert med Voynich-manuskriptet, et mystisk, illustrert manusskrift av ukjent alder, opprinnelse og forfatter. Wilfrid M. Voynich, som kj\xc3\xb8pte manuskriptet i 1912, antydet at Dee kan ha eid manuskriptet og solgt det til Rudolf II av Det tysk-romerske rike. Dees kontakter med keiser Rudolf var langt mindre betydelige enn hva som det tidligere ble antatt, og Dees dagbok gir ingen hentydninger om et slikt salg. Dee var imidlertid kjent for \xc3\xa5 ha eid en kopi av Soygaboken, en annet bok med tekst i kode. P\xc3\xa5 anmodning fra dronning Elisabeth benyttet Dee seg av den gammelwalisiske myten om fyrst Madog ab Owain Gwynedd for \xc3\xa5 gj\xc3\xb8re ideologisk krav p\xc3\xa5 Nord-Amerika. Det er en velkjent, men ikke historisk korrekt fortelling om en ung walisisk prins som oppdaget Amerika i 1170, over 300 \xc3\xa5r f\xc3\xb8r Christofer Columbus' reise i 1492 (og hundre \xc3\xa5r etter Leiv Eiriksson p\xc3\xa5 begynnelsen av 1000-tallet). Det er et faktum at dronningen viste lite interesse for Den nye verden, og Dees h\xc3\xa5p var forhastet."